Predkladacia správa
Materiál sa predkladá ako iniciatívny návrh Úradu pre normalizáciu, metrológiu a skúšobníctvo Slovenskej republiky.
Práce na budovaní Cyklotrónového centra SR, ktorého výstavba bola schválená vládou SR (uzneseniami vlády SR č. 434/96, č. 659/99, č. 660/99, č.407/2001) sú dnes už v druhej polovici harmonogramu svojej realizácie a pokračujú s narastajúcim tempom.
Pri realizácii tak zložitého komplexu, akým je Cyklotrónové centrum SR, však priebežne vznikajú i značné problémy, súvisiace najmä s financovaním tohto projektu z prostriedkov zadĺženosti Ruskej federácie voči Slovenskej republike, ktoré bez pomoci vlády SR už nemôžeme ďalej sami prekonávať.
Požiadavka vlády SR, aby aj stavebné investície Cyklotrónového centra boli uhrádzané z prostriedkov zadĺženosti Ruskej federácie voči Slovenskej republike a aby sa výstavba objektov realizovala slovenskými firmami, posun termínu ukončenia výstavby do roku 2006 oproti plánovanému roku 2003 a neustále klesajúca cena dolára (inflácia), nevyhnutnosť implementácie normatívov Európskej únie (získania európskych certifikátov) a zároveň pokles likvidity dlhu Ruskej federácie spôsobujú, že reálna hodnota objemu finančných prostriedkov schváleného vládou SR na komplexné dobudovanie Cyklotrónového centra SR ku dnešnému dňu výrazne poklesla a ohrozuje už funkčnosť jeho prevádzok. Obraciame sa preto na vládu SR s návrhom na vykrytie deficitu finančných prostriedkov určených pre výrobno-prevádzkové objekty Cyklotrónového centra SR.
Komplektácia Cyklotrónového centra SR zariadeniami dovážanými z tretích krajín na úrovni high-tech a realizácia stavby domácimi dodávateľskými organizáciami si vyžadujú, s ohľadom na pokrytie dane z pridanej hodnoty a inflačné koeficienty, zvýšenie prostriedkov uvoľnených na tento účel z dlhu Ruskej federácie voči Slovenskej republike približne o 23 %.
Obraciame sa preto na vládu SR so žiadosťou zvýšiť finančné prostriedky, schválené z prostriedkov zadĺženosti Ruskej federácie voči Slovenskej republike na dobudovanie Cyklotrónového centra SR „na kľúč“ v pôvodnej výške 108 mil. USD, o 25 mil. USD,  t.j. celkove na 133 mil. USD.
Na 10. zasadaní Medzivládnej komisie pre obchodno-hospodársku, vedecko-technickú a kultúrnu spoluprácu medzi Slovenskou republikou a Ruskou federáciou v Moskve, ktoré sa uskutočnilo v dňoch 8. a 9. apríla 2002 v Moskve bola vysoko hodnotená práca ruských i slovenských špecialistov zúčastnených na budovaní Cyklotrónového centra SR. V záverečnom Protokole z tohto zasadnutia (v bode 9.7.) „Komisia odporúča OAO „Atomenergoexport“ Moskva a Úradu pre normalizáciu, metrológiu a skúšobníctvo SR vypracovať a podpísať príslušný doplnok ku kontraktu č. 85-015/7050 z 11. mája 1999 s cieľom upresniť text kontraktu a harmonogram plnenia a financovania výstavby Cyklotrónového centra SR“. V tomto doplnku (Doplnok č. 5 ku kontraktu č. 85-015/7050), ktorý už bol podpísaný, zmluvné strany súhlasili s  rozsahom povinností dodávateľa na splnenie prác, dodávok a služieb pre päť nasledovných objektov Cyklotrónového centra SR:
1.	Hlavný objekt Cyklotrónového centra  SR – objekt „J“;
2.	PET centrum Bratislava – objekt  „I“;
3.	Účelové zariadenie pre špecialistov a pacientov v areáli Slovenskej akadémie vied na Kramároch v Bratislave – objekt „C“;
4.	Pomocné prevádzky  „Technocentrum“ – objekt „T“;
5.	Elektrónový urýchľovač „Centrum studenej elektrónovej sterilizácie“ – objekt „E“.
V súhlase s podpísanými kontraktmi odovzdá dodávateľ týchto päť objektov komplexu Cyklotrónového centra SR do užívania nasledovne: objekt „T“ – do 31.12. 2002; objekt „C“ – do 31.5. 2003; objekt „I“ a „E“- v priebehu rokov 2003 a 2004; objekt „J“ – v priebehu rokov 2005 a 2006. Do 31.12. 2006 bude celý komplex, v súhlase s „Harmonogramom plnenia a financovania prác na vytvorenie Cyklotrónového centra Slovenskej republiky“ dobudovaný a uvedený do plnej prevádzky.
Úspešne pokračuje vo svojej činnosti Pracovisko pozitrónovej emisnej tomografie zriadené v rámci Cyklotrónového centra SR v Onkologickom ústave sv. Alžbety v Bratislave. Ku dnešnému dňu na uvedenom pracovisku bolo diagnostikovaných viac než 900 pacientov.
Obsahom už zrealizovaného kontraktu (č. 85-012/91000 zo dňa 16.3.1999) bola okrem pozitrónového emisného tomografu (PET) i dodávka zdroja ťažkých iónov (ECR-zdroja). Zdroj ťažkých iónov bol vyprojektovaný, skonštruovaný a odskúšaný v Laboratóriu jadrových reakcií Fljorova (LJRF) Spojeného ústavu jadrových výskumov (SÚJV) Dubna, Ruská federácia. Dňa 25.1.2002 bol ECR-zdroj ťažkých iónov dovezený do Slovenskej republiky. Laboratórium nanotechnológií a mezoskopických javov CC SR, ktoré sa zriaďuje na jeho základe bude slúžiť na modifikáciu materiálov pomocou iónových zväzkov. Na jeho základe sa už pripravuje nová Koncepcia rozvoja nanometrológie. S uvedením do prevádzky Laboratória možno rátať koncom roka 2002, respektíve začiatkom roka 2003. Laboratórium bude mať charakter vedeckej a výchovno-vzdelávacej ustanovizne.
V súčasnej dobe, v spolupráci s rezortom obrany a rezortom zdravotníctva pripravujeme zriadenie ďalšieho pracoviska - Pracoviska nukleárnej medicíny Cyklotrónového centra SR v Ústrednej vojenskej nemocnici v Ružomberku, vybavené špičkovou koincidenčnou gama kamerou. Pracovisko má byť vytvorené do konca roka 2002 (v súhlase s uznesením vlády SR č. 407, bod D.4.) a bude zamerané najmä na diagnostiku kardiovaskulárnych ochorení.
Využívaním prostriedkov zo zadĺženosti Ruskej federácie voči Slovenskej republike na uvedené účely, pri dobrej výnosnosti v porovnaní s inými krajinami, sa tak už dnes reálne vytvárajú podmienky pre urýchlenú modernizáciu hospodárstva, čo je i v súlade s makroekonomickou politikou deklarovanom vo vládnom programe.